Illum, il-Kummissjoni Ewropea żvelat proposta li se tippermetti li l-Unjoni Ewropea tipproteġi l-interessi kummerċjali tagħha minkejja l-paraliżi tas-sistema multilaterali tas-soluzzjoni tat-tilwim fl-Organizzazzjoni Dinjija tal-Kummerċ (WTO). Sabiex tkompli żżid l-enfasi fuq il-konformità u l-infurzar tal-ftehimiet kummerċjali tal-UE, illum il-Kummissjoni ħolqot il-pożizzjoni ta' Uffiċjal Kap tal-Infurzar għall-Kummerċ. Il-President tal-Kummissjoni Ewropea, Ursula von der Leyen, qalet: “Ewropa aktar b'saħħitha fid-dinja timplika tmexxija effiċjenti tal-UE fil-kummerċ globali u setgħat xierqa biex tiżgura li jiġu rispettati r-regoli tal-kummerċ internazzjonali. Għal dik ir-raġuni, nibda l-mandat billi nieħu azzjoni rapida biex insaħħu s-sett ta' għodod kummerċjali tagħna. Il-proposti tal-lum se jħalluna niddefendu l-interessi tagħna f'dawn iż-żminijiet partikularment skomdi għall-kummerċ internazzjonali. Billi dan jirrigwarda ħafna impjiegi Ewropej, l-UE trid tkun mgħammra biex tiżgura li sħabna jirrispettaw l-impenji tagħhom, u dak huwa l-għan ta' din il-proposta.” Il-Kummissarju għall-Kummerċ, Phil Hogan, qal: “Dan huwa mument kritiku għall-multilateraliżmu u għas-sistema kummerċjali globali. Mingħajr il-Korp tal-Appell, tlifna sistema infurzabbli tas-soluzzjoni tat-tilwim li kienet garanti indipendenti li r-regoli tad-WTO jiġu applikati b'mod imparzjali. Filwaqt li nfittxu li nirriformaw id-WTO u nistabbilixxu mill-ġdid sistema tad-WTO li tiffunzjona sew, ma naffordjawx li nkunu mingħajr difiża jekk ma jkun hemm l-ebda possibbiltà li tinstab soluzzjoni sodisfaċenti fid-WTO. L-emendi li nipproponu se jippermettulna niddefendu l-kumpaniji, il-ħaddiema u l-konsumaturi tagħna, kull meta sħabna ma jimxux mar-regoli.” Il-proposta tal-lum biex jiġi emendat ir-Regolament eżistenti dwar l-Infurzar hija reazzjoni diretta għall-imblukkar tal-bieraħ tal-operazzjonijiet tal-Korp tal-Appell tad-WTO. Ir-Regolament attwali – li huwa bażi skont il-liġi tal-UE għall-adozzjoni ta' kontromiżuri kummerċjali – jirrikjedi li tilwima tgħaddi mill-proċeduri kollha tad-WTO, inkluż l-istadju tal-appell, qabel ma tkun tista' tirreaġixxi l-Unjoni. In-nuqqas ta' Korp tal-Appell tad-WTO li jiffunzjona jippermetti li l-Membri tad-WTO jevitaw l-obbligi tagħhom u jaħarbu minn deċiżjonijiet vinkolanti billi sempliċiment jappellaw rapport tal-bord. Il-proposta tal-Kummissjoni se tippermetti li l-UE tirreaġixxi anke jekk id-WTO ma tasalx għal deċiżjoni finali fil-livell tal-appell minħabba li l-membru l-ieħor tad-WTO jimblokka l-proċedura ta' tilwim billi jappella fil-vojt. Dan il-mekkaniżmu l-ġdid se japplika wkoll għad-dispożizzjonijiet tas-soluzzjoni tat-tilwim inklużi fi ftehimiet kummerċjali reġjonali jew bilaterali li l-UE hija parti minnhom. L-UE trid tkun kapaċi tirreaġixxi b'mod riżolut f'każ li s-sħab kummerċjali jfixklu r-riżoluzzjoni effettiva għas-soluzzjoni tat-tilwim, pereżempju billi jimblukkaw il-kompożizzjoni tal-bordijiet. F'konformità mal-Linji Gwida Politiċi tal-President von der Leyen, il-Kummissjoni qed tkompli ssaħħaħ l-għodod tal-Unjoni biex tiffoka fuq il-konformità u l-infurzar tal-ftehim kummerċjali tal-UE u ħolqot il-kariga ta' Uffiċjal Kap tal-Infurzar għall-Kummerċ li se timtela fil-bidu tal-2020. L-iżgurar tar-rispett tal-impenji miftiehma ma' sħab kummerċjali oħrajn hija prijorità ewlenija tal-Kummissjoni ta' von der Leyen. Għaldaqstant, l-UE qed iżżid l-enfasi tagħha fuq l-infurzar tal-impenji ta' sħabha fi ftehimiet multilaterali, reġjonali u bilaterali. B'hekk l-Unjoni se tiddependi fuq sensiela ta' strumenti. Il-proposta ppreżentata llum se tkun soġġetta għal validazzjoni mill-Parlament Ewropew u mill-Istati Membri tal-UE fil-Kunsill fi proċedura leġiżlattiva normali. Għal aktar informazzjoni Proposta Memo Infografika Dikjarazzjoni tal-Kummissarju Hogan dwar il-Korp tal-Appell tad-WTO Proposta tal-UE għar-riforma tad-WTO u tas-sistema tas-soluzzjoni tat-tilwim Arranġamenti interim tal-UE man-Norveġja u mal-Kanada Linji Gwida Politiċi tal-Kummissjoni tal-2019 Ittra ta' missjoni tal-Kummissarju Hogan